Kings pak omgesukkelde Edinburgh | Netwerk24
Deur Michael Green 03 Januarie 2019 19:30
Die Southern Kings kom hierdie naweek in Skotland teen ’n Edinburgh-span te staan wat soos ’n goed geoliede masjien loop.
Die heelagter Blair Kinghorn, wat hier Newcastle Falcons se Johnny Williams ontwyk, is een van Edinburgh se groot uitblinkers. Foto: Getty Images
Die Kings pak die Skotse span Saterdag op Murrayfield in ’n Pro14-wedstryd.
Edinburgh het sy laaste vier wedstryde gewen en die spelers borrel oor van selfvertroue.
Eers het hy op 7 Desember met 31-13 en toe op 16 Desember 21-8 teen die Newcastle Falcons gewen.
Albei kragmetings met die Falcons was in die Europese Kampioenskapsreeks.
Op 22 Desember het Edinburgh met 23-7 en op 29 Desember met 16-8 teen die Glasgow Warriors gewen.
Richard Cockerill is Edinburgh se afrigter. Foto: Getty Images
Die twee wedstryde teen die Warriors was in die Pro14-reeks.
Richard Cockerill, Edinburgh se afrigter, sê sy span mik na die uitspeelwedstryde in albei reekse.
Daar is groot wedywering vir plekke in die uitsoekspan, maar hy sal dalk daaraan moet dink om van sy sleutelspelers ruskans teen die Kings te gee.
Edinburgh se volgende wedstryd is op 12 Januarie teen Toulon in die Europese reeks.
Die Kings is nie een van die beste spanne in die Pro14-reeks nie, maar Cockerill is lugtig vir die Oos-Kapenaars.
“Die Suid-Afrikaanse span lyk of hulle hulself geniet. Hulle speel lekker rugby en het ’n goeie spangees,” sê hy op Edinburgh se amptelike webtuiste.
Die Kings was laas op 1 Desember in Port Elizabeth in aksie toe hulle met 19-22 teen Benetton verloor het.
Rudy Paige toer saam met Cheetahs
Plaas het Dries gebrei vir Cheetahs